“อาลก” ควัก 1.20 หมื่นลบ.แปลง IVL-W1 ลบคำสบประมาทไม่ใช้สิทธิ์วอแรนต์
“อาลก โลเฮีย” ลบคำสบประมาทควัก 1.20 หมื่นลบ. แปลง IVL-W1 เตรียมใช้เงินชำระหนี้-เพิ่มโอกาสในการเติบโตของบริษัทในอนาคตต่อไป
1 ส.ค. 2560

ผู้สื่อข่าวรายงานว่า ตามที่บริษัท อินโดรามา เวนเจอร์ส จำกัด (มหาชน) หรือ IVL ได้ออกและเสนอขายใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (IVL-W1) (“ใบสำคัญแสดงสิทธิ” หรือ “ใบสำคัญแสดงสิทธิ IVL-W1”) จำนวน 481,425,333 หน่วย เมื่อวันที่ 25 สิงหาคม 2557
โดยใบสำคัญแสดงสิทธิ IVL-W1 มีกำหนดการใช้สิทธิในวันทำการสุดท้ายของเดือน มกราคม ,เมษายน ,กรกฎาคม และตุลาคม ภายหลังจากวันที่ออกใบสำคัญแสดงสิทธิ (“วันกำหนดการใช้สิทธิ”) โดยวันกำหนดการใช้สิทธิครั้งแรก คือ วันทำการสุดท้ายของเดือนตุลาคม 2557 ซึ่งจะตรงกับวันที่ 31 ตุลาคม 2557 และวันกำหนดการใช้สิทธิครั้งสุดท้าย คือ วันที่ใบสำคัญแสดงสิทธิมีอายุครบ 3 ปี นับจากวันที่ออกใบสำคัญแสดงสิทธิ ซึ่งจะตรง กับวันที่ 24 สิงหาคม 2560 นั้น
ล่าสุด บริษัทรายงานผลการใช้สิทธิของใบสำคัญแสดงสิทธิ IVL-W1 ครั้งที่ 12 (การใช้สิทธิก่อนการใช้สิทธิครั้งสุดท้าย) ซึ่งตรงกับวันที่ 31 กรกฎาคม 2560 ดังนี้
การใช้สิทธิของใบสำคัญแสดงสิทธิ IVL-W1 ครั้งที่ 12 ได้มีผู้ถือใบสำคัญแสดงสิทธิแจ้งความจำนงในการใช้สิทธิซื้อหุ้นสามัญตามใบสำคัญแสดงสิทธิจำนวน 51 ราย ซึ่งรวมถึงผู้ถือหุ้นรายใหญ่ของบริษัทด้วย คิดเป็นสัดส่วนร้อยละ 68.83 (จำนวนรวม 331,380,109 หน่วย) ของใบสำคัญแสดงสิทธิทั้งหมด
โดยบริษัทได้รับเงินค่าใช้สิทธิซื้อหุ้นสามัญจำนวนรวม 11,929,683,924 บาท จากราคาใช้สิทธิ 36 บาทต่อใบสำคัญแสดงสิทธิ 1 หน่วย
ทั้งนี้บริษัทจะออกหุ้นสามัญ ตามการใช้สิทธิตามใบสำคัญแสดงสิทธิ IVL-W1 จำนวนรวมทั้งสิ้น 331,380,109 หุ้น มูลค่าที่ตราไว้หุ้นละ 1 บาท ซึ่งทุนจดทะเบียนชำระแล้วของบริษัทจะเพิ่มขึ้นเป็นเงินจำนวน 5,145,707,890 บาท แบ่ง เป็นหุ้นสามัญที่ออกจำหน่ายแล้วทั้งสิ้น 5,145,707,890 หุ้น
โดยบริษัทจะดำเนินการจดทะเบียนเพิ่มทุนชำระแล้วกับกระทรวงพาณิชย์ และยื่นคำขอต่อตลาดหลักทรัพย์แห่งประเทศไทยให้รับหุ้นสามัญในส่วนเพิ่มทุนเป็นหลักทรัพย์จดทะเบียนเพิ่มเติมต่อไป
ทั้งนี้ภายหลังจากการใช้สิทธิตามใบสำคัญแสดงสิทธิดังกล่าว ใบสำคัญแสดงสิทธิมีจำนวนคงเหลือเท่ากับ 149,974,688 หน่วย ทั้งนี้สำหรับหรับกำหนดระยะเวลาแจ้งความจำนงในการใช้สิทธิครั้งสุดท้ายนั้นคือ ระหว่างวันที่ 2-23 สิงหาคม 2560 (เฉพาะวันทำการ)
โดยบริษัทตั้งใจที่จะใช้เงินเพิ่มทุนจำนวนนี้เพื่อลดภาระหนี้สิน และเพื่อเพิ่มโอกาสในการเติบโตของบริษัทในอนาคตต่อไป
อนึ่งก่อนหน้านี้ มีกระแสข่าวว่า นายอาลก โลเฮีย ประธานเจ้าหน้าที่บริหารกลุ่มบริษัทฯ IVL จะไม่ใช้สิทธิ์แปลง IVL-W1 แต่ล่าสุด IVL ระบุว่า ได้มีผู้ถือใบสำคัญแสดงสิทธิแจ้งความจำนงในการใช้สิทธิซื้อหุ้นสามัญตามใบสำคัญแสดงสิทธิจำนวน 51 ราย ซึ่งรวมถึงผู้ถือหุ้นรายใหญ่นาย อาลก โลเฮีย ด้วย